S-226/2016

Mál þetta, sem þingfest var og dómtekið fimmtudaginn 1. desember sl., er höfðað með ákæru lögreglustjórans á Suðurlandi þann 5. október sl., á hendur F-kk-þgf O-kk-þgf F-kk-þgf, til heimilis að Fossheiði 56, Selfossi,

„fyrir hylmingu

I.

með því að hafa á tímabilinu 7. apríl 2012 til febrúar loka 2013 keypt af óþekktum aðila í Danmörku átta málverk samtals að áætluðu verðmæti 126.000 danskar krónur, og í samverknaði við X haft þau í vörslum sínum og þannig haldið þeim frá réttmætum eiganda allt til 15. mars 2013, en málverkin geymdi ákærði í gámi við Transportbuen 6 í Næstved í Danmörku, allt þrátt fyrir að ákærða var ljóst eða mátti vera ljóst að málverkin voru þjófstolin, en þeim var stolið í innbroti að Alfehöjen 6 í Næstved í Danmörku helgina 7.-8. apríl 2012.

II.

með því að hafa á tímabilinu 18. janúar 2013 til febrúar loka 2013 keypt af óþekktum aðila í Danmörku bifreiðina YV 32689 (danskt skráningarnúmer) af gerðinni Porsche 911 Carrera að áætluðu verðmæti 450.000 danskar krónur, og í samverknaði við X haft bifreiðina í vörslum sínum og þannig haldið henni frá réttmætum eiganda allt til 15. mars 2013, en bifreiðina geymdi ákærði í gámi við Transportbuen 6 í Næstved í Danmörku, allt þrátt fyrir að ákærða var ljóst eða mátti vera ljóst að bifreiðin var þjófstolin, en henni var stolið frá Tjörne Allé 9 í Holbæk í Danmörku á tímabilinu 18.-20. janúar 2013.

Teljast brot ákærða skv. báðum liðum ákæru varða við 1. mgr. 254. gr. almennra hegningarlaga nr. 19, 1940, sbr. 1. og 2. mgr. 290. gr. straffeloven (dönsku hegningarlögin) frá 1930.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði mætti ekki við þingfestingu málsins þrátt fyrir lögmæta birtingu ákæru þann 26. nóvember sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Þá þykir að mati dómsins fullnægt skilyrðum 2. tl., 1. mgr. 5. gr. almennra hegningarlaga nr. 19/1940, til að refsa megi ákærði fyrir háttsemina eftir íslenskum lögum. Ákærði hefur með háttsemi sinni unnið sér til refsingar.

Samkvæmt framlögðu sakavottorði á ákærði þó nokkurn sakaferil að baki, sem nær allt aftur til ársins 1991. Þá hefur ákærði tíu sinnum áður sætt refsingu vegna auðgunarbrota. Síðast var ákærða gerð refsing með dómi uppkveðnum 3. október 2010, fyrir þjófnað og fíkniefnalagabrot, þar sem honum var gert að sæta fangelsi í þrjá mánuði. Var þar og um að ræða rof á skilyrðum reynslulausnar, sem þá var dæmd upp. Þann 23. október 2015 var ákærða veitt reynslulausn í eitt ár á eftirstöðvum framangreindrar refsignar, 10 dagar. Brot það sem ákærði er nú sakfelldur fyrir er framið fyrir uppkvaðningu síðastgreinds dóms og verður ákærða því nú dæmdur hegningarauki, með vísan til 78. gr. almennra hegningarlaga nr. 19/1940.

Refsing ákærða er hæfilega ákveðin fangelsi í sex mánuði. Að virtum sakaferli ákærða þykja ekki efni til að skilorðsbinda refsinguna.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 467,81 dönskum kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, F-kk-nf O-kk-nf F-kk-nf, sæti fangelsi í sex mánuði.

Ákærði greiði allan sakarkostnað, 467,81 danskar krónur.

S-kvk-nf I-kvk-nf.